Тамбукъан гуэлым къыпэзыкIухь гъуэгу
Къэбэрдей-Балъкъэрым щрагъэжьащ Р-217 «Кавказ» федеральнэ гъуэгум щыщу Тамбукъан гуэлым къыпэзыкIухьым и Iыхьэу ди республикэм хиубыдэр икIи километр 15 зи кIыхьагъыр щIын.
Проектым къызэры-щыгъэлъэгъуамкIэ, абы транспортыр плIыуэ зэбгъурыту щызекIуэнущ икIи лъэмыжу щы, гъуэгу зэхэкIыпIэу тIу хеубыдэ. А Iыхьэм гъуэгу дамыгъэу 140-м нэблагъэ щагъэувынущ, гъуэгурыкIуэхэр къыщыувыIэ щIыпIэу тIу къыщызэрагъэпэщы-нущ, и бгъуитIри къэхухьауэ щытынущ.
Иджыпсту гъуэгу зэхэкIыпIэм телъыну лъэмы-жым и лъакъуэхэр гъэувын яух, пкъохэр зэра-гъэубыд. Апхуэдэ зэхэ-кIыпIэхэр щащI «Зольскэ — Дзэлыкъуэкъуажэ» гъуэгум, Прогресс къуажэм кIуэ гъуэгухэм я зэпрыкIыпIэхэми хуэзэу. Мы гъэм къриубыдэу гъуэгум щыщу километри 7-р хьэзыр хъунущ. Адрей къанэр графикым тету яухынущ 2019 гъэм.
Ставрополь краймрэ Къэбэрдей-Балъкъэрымрэ зэпызыщIэ гъуэгущIэр иджырей мардэхэм къитIасэу ящIынущ икIи абы транспортыр нэрылъагъуу нэхъ псынщIэу щызекIуэфынущ. Мы гъуэгу Iыхьэр щIыным теухуа жэрдэмыр 2015 гъэм и жэпуэгъуэ мазэм Къэбэрдей-Балъкъэр Республикэм и Iэтащхьэ КIуэкIуэ Ю. А. Урысейм Автомобиль гъуэгухэмкIэ и федеральнэ агентствэм и унафэщIым и къуэдзэ Астахов И. Г. щыхуэзам къиIэтауэ щытащ икIи ар икIэщIыпIэкIэ хагъэхьащ гъуэгухэм ехьэлIа федеральнэ программэм.
КъБР-м и Iэтащхьэмрэ Правительствэмрэ я пресс-IуэхущIапIэ.
